Simon, Zsolt, minister pôdohospodárstva a rozvoja vidieka SR (2010-08-06):
Ďakujem. Vážený pán predsedajúci, vážené kolegyne, kolegovia, poslanci, poslankyne, včera, keď som tu sedel a počul ako pán poslanec Záhumenský začal vystupovať, som zostal takmer v nemom úžase. Počúvať všetko to, akým spôsobom hodnotil programové vyhlásenie vlády, pritom zabúda na predchádzajúce štyri roky vládnutia, kde sedel a bol účastníkom aj on sám. Dovoľte, aby som pred vystúpením o zámeroch vlády v programovom vyhlásení vlády reagoval na predrečníka. Pán kolega Záhumenský včera hodnotil toto programové vyhlásenie vlády, že je nasiaknuté liberalizmom a privatizáciou a všetkým zlým, a že aké je to zlé, lebo štát je ten dobrý vlastník a má nezastupiteľné miesto. Osviežme si kúsok pamäti. Viem pochopiť zmýšľanie poslanca Záhumenského a ostatných členov súčasnej opozície, nakoľko pre nich štát bol tým dobrým vlastníkom aj v prípade Carga a letiska, kde bolo treba dotovať peniaze daňových poplatníkov. Ale kde štát mohol získať, to bolo mýto, to už nebolo dobré, aby spravoval štát. To bolo dobré a správne, aby to dostali do privátnych rúk pre vládnych mecenášov. Teda privatizovali, a to bolo v poriadku, lebo to bola sociálna demokracia. Asi takáto je vaša predstava. Hodnotili ste síce kladne, ale s patričnou iróniou, že si vláda je vedomá toho, že krajina má 86 % vidieckej. Hodnotili ste dve vlády Mikuláša Dzurindu, že aká to bola priorita a že sa tejto oblasti nevenovala pozornosť a že sa nezvládol prístupový proces. Len pre osvieženie pamäti, pán kolega, vládli ste štyri roky s tými, ktorí zapríčinili, že Slovenská republika chodila pre časenky do Európskej únie a nepripravovala sa táto krajina reálne na vstup a členstvo Európskej únie. Páni kolegovia a kolegyne, v rokoch 1998 až 2002 bola za pôdohospodárstvo zodpovedná SDĽ, ktorá je dnes súčasťou politickej strany SMER. Pán ex štátny tajomník, upriamili ste pozornosť na kritický stav produkcie mlieka, nedostatok podpory pre zeleninárstvo ako zdroj možných pracovných príležitostí. Tak vám chcem osviežiť pamäť, čo vyprodukovala vláda Roberta Fica za predchádzajúce obdobie v tejto oblasti. Aby som bol korektný, budem porovnávať roky 2005 a 2009 a nie roky volebné. Hovädzí dobytok, celkový stav v roku 2005 520 889 kusov, rok 2009 471 565, pokles o 56-tisíc kusov, kravy dojné, 198 tisíc. V roku 2009 162 tisíc, pokles o 36 tisíc, ošípané, 1 mil. 108 tisíc. Minulý rok 740 tisíc, pokles o 367 tisíc kusov, prepad až o 33 %. Produkcia mlieka, v roku 2005 1 mld. 67 mil. litrov, rok 2009 929 mil., prepad o 138 mil. litrov, o 12 %. Pokiaľ by som zobral vyhliadky na tento rok, tak to bude produkcia pod 900 mil. litrov, ešte väčší prepad. Zeleninárstvo ste prebrali s výmerou 10 023 ha. Odovzdávate s výmerou ani nie 7 500. To znamená 25-percentný prepad. Toto sú holé čísla a fakty, pán kolega a vážení členovia opozície. S takýmito číslami a údajmi preberáme tento rezort, ale dovoľte, aby som ešte upriamil pozornosť aj na hospodársky výsledok. Kým v roku 2005 sektor dosiahol vo výške plus 19 mil. eur, v roku 2009 to bolo mínus 103 mil. eur straty, pričom musím dodať, že v minulom roku túto krajinu ani prírodné katastrofy nezasiahli a agrárny sektor, ak teda nepočítam Ficovu vládu za živelnú pohromu, čo by som asi mal. Takýto zlý hospodársky výsledok nebol za posledných 10 rokov, pričom toto odvetvie bolo absolútnou prioritou pre vládu Robert Fica. Teda ziskové odvetvie ste úspešne zlikvidovali. Zahraničné saldo, ktorým ste mnohokrát v predchádzajúcom volebnom období operovali, dovoľte, aby som tiež zhodnotil. Zahraničné obchodné saldo v roku 2005 pri agrokomoditách bolo mínus 665 mil. eur, pričom v roku 2009 zahraničné saldo dosiahlo až rekordných mínus 950 mil. eur, čo znamená zhoršenie o 284 mil. eur. Je to prepad o 7,5 mld. korún, aby ste vedeli porovnávať aj v korunách. Takýto hlboký prepad ste zapríčinili, a pritom ste sa tvárili, že pôdohospodárstvo je prioritou Ficovej vlády. Priorita Ficovej vlády až existenčne ohrozila samotné odvetvie a život na vidieku. Prečo si trúfam povedať, že aj život na vidieku? Preto, lebo financovanie obcí ste hnali do slepej uličky a teraz mnohé, hlavne menšie obce, stoja pred krachom. Pán poslanec Záhumenský, spomenuli ste tu aj kvóty a ich neopodstatnenosť. Áno, sú neopodstatnené a my sme mali snahu už v roku 2004, 2005, aby sme tieto kvóty zrušili. Ja si ale pamätám veľmi živo rok 2006, keď ešte kvóty boli aj na tabak. V čom ste sa  prejavili  ako skutočný  odborník, spolu aj  s vtedajším pánom premiérom Robertom Ficom? Chvála pánu bohu, že tabak už kvótovaný nie je. Aj systém kvót a jeho zmeny boli naštartované v roku 2004, 2005. Je prirodzené, že chceme pokračovať v tej tendencii a zrušiť všetky obmedzenia a prekážky podnikania, ktoré sme začali v rokoch 2004, 2005. Dovoľte, aby som sa vrátil k problematike mlieka. Tvrdíte, že nám je jedno, či kvótu máme, a či nie, pretože ich aj tak nevieme naplniť. Pán kolega, zaujímavé je, že produkcia mlieka rástla a v roku 2006 dosiahla maximálnu úroveň 1,1 mld. kg v tejto krajine. To znamená, že sme využili svoju kvótu v maximálnej miere. A dnes táto úroveň je ďaleko, ďaleko pod touto hranicou. Aby som bol korektný, musím povedať, že pokles produkcie mlieka sa datuje k rovnakému dňu ako vláda začala podporovať veľké dobytčie jednotky a produkciu mlieka, bez toho, či niekto produkuje mlieko alebo nie. Dobré by bolo, keby ste sa nad tým zamysleli. Prepáčte, keď musím povedať, že nechcem, aby rezort bol takouto prioritou tejto vlády, pretože to by znamenalo absolútnu likvidáciu tohto odvetvia. Pre vás bol rezort prioritou až natoľko, že už moji kolegovia tu sa vyjadrili, že sa tam vystriedali štyria ministri, ale vystriedali sa tam aj štyria štátni tajomníci, vďaka čomu ste aj vy mohli absolvovať krátku, ale účinnú stáž na poste štátneho tajomníka. Aj Columbex bola prioritou tejto vlády Roberta Fica až natoľko, akou vysokou sumou sa vláda do tohto projektu vhnala. Najskôr 30 mil. eur, potom 20 mil. eur bez možnosti vypovedania a nefunkčnosti systémov. Tento projekt, ktorý je starostlivo sledovaný aj Európskou komisiou zapríčinil, že dnes Pôdohospodárska platobná agentúra je v ohrození akreditácie. Je v ohrození, že nebude vedieť vyplácať peniaze, ktoré majú ísť Európskej únii, a taktiež aj celým tým prístupom, ktorý ste uplatňovali, zavádzaním subjektívnych metód hodnotenia, odstránenia objektivity celého procesu a vášho, vôbec, prístupu k riešeniu podpory a rozvoja v agrárnom sektore, hrozí Slovenskej republike, že sa nám budú krátiť peniaze pre rozvoj vidieka a priame platby. Dotkli ste sa v prejave aj témy snahy vlády riešiť vzťah prvovýroba, spracovateľ a obchod, že chceme riešiť túto problematiku na úrovni Európskej únie. Áno, chceme riešiť, ale nechceme ísť cestou, ktorou sa vybrala vláda Roberta Fica. Trikrát ste v predchádzajúcom volebnom období menili zákony o obchodných reťazcoch a stále viac v neprospech slovenských výrobcov a prvovýrobcov. Výsledkom vašich riešení bol pokles slovenských výrobkov na pultoch obchodných reťazcov na území Slovenskej republiky. Každý súdny človek vedel, že to nebude fungovať, ale na marketingovú politiku vlády Roberta Fica to bohapusto poslúžilo. Postihy a konania, podľa vášho návrhu riešenia, neboli začaté ani v jednom jedinom prípade, lebo aj tie boli navrhnuté nie ako riešenia, ale ako trest pre slovenských výrobcov a spracovateľov. Takže Slovenská poľnohospodárska a potravinárska komora radšej nič nenahlásila. Tomu vy hovoríte dobré a správne riešenia a funkčný systém? Ja si to takto neviem predstaviť. Dotkli ste sa aj poplatkov za vyňatie poľnohospodárskej pôdy, že ich táto vláda má snahu zrušiť. Áno, máme snahu zrušiť. Dôvod je veľmi jednoduchý. Chcel by som upriamiť vašu pozornosť na skutočnosť, že vláda zároveň sprísni sankcie za čierne stavby a boj proti nim. To znamená, že to nie je opatrenie len rušenia, ale opatrenie aj ochrany na strane druhej. Nehovorím o tom, že v rámci zákonného zrušenia poplatkov za vyňatie z poľnohospodárskeho pôdneho fondu budú tam prísne stanovené podmienky hospodárenia alebo ochrany tej produkčnej pôdy, ale nemusí to mať súvis na výšku poplatkov. Ale prečo vám vyhovovalo zavedenie takéhoto systému? Preto, lebo vytváral priestor na korupciu a klientelizmus, ktorý týmto riešením zanikne. Možno, že toto je práve moment, ktorý vám, vážení kolegovia v opozícii, dnes vadí na tomto vládnom programe a tomto jeho cieli. Dovoľte, aby som trošku odbočil a pôjdem nad rámec programového vyhlásenia vlády a nedá mi sa k tomu nevyjadriť. Oblasť takého vzácneho klenotu, aký Slovenská republika má, značka Tokaj. Až neuveriteľným blbým spôsobom, keď ste menili zákony svojvoľne a nebrali do úvahy upozornenia, že môžeme prísť o značku Tokaj, ste vhnali problematiku a ochrannú známku Tokaj pre Slovenskú republiku takmer do slepej uličky. Prečo hovorím o slepej uličke? Preto, lebo keď ste zákony predkladali v roku 2009, tak ste neverili, že bude z toho problém. Dnes Maďarská republika vďaka tým zmenám, ktoré ste urobili v roku 2009, dala Európsku komisiu na Európsky súdny dvor a žiada o zrušenie zápisu a tým ohrozuje existenciu značky Tokaj pre Slovenskú republiku. Nechápem, aký súdny človek toto mohol urobiť a mohol sa takto správať voči najväčšiemu klenotu slovenského poľnohospodárstva. Dovoľte, bolo tu viackrát spomenuté usporiadanie pozemkov, pozemkového vlastníctva, aby som reagoval na to. Vláda Roberta Fica zdedila mechanizmus aj s peniazmi ako doriešiť register obnovenej evidencie pozemkov, bez ktorého usporiadané vlastníctvo nebude, ale vláda Roberta Fica v roku 2007 toto uznesenie vlády z predchádzajúceho volebného obdobia zrušila, ale peniaze použila. Dnes mal byť tento proces absolútne ukončený. Mali sme odfajknúť, že niet jedného katastra, kde register obnovenej evidencie nie je obstaraný a výsledok máme ešte 203, a ľudia hovoria, že ešte potrebujú 600 mil. korún. Fajn, toto tiež je treba vidieť. Dovoľte, aby som upriamil teraz svoju pozornosť na programové vyhlásenie vlády a na jeho časť lesy. Je až obdivuhodné ako ste sa vyhli problémom, ktoré boli v oblasti lesného hospodárstva, ktoré ste zapríčinili. Dodnes nie je doriešené, kde zmizlo tých 19 tis. kubíkov dreva. Ale taktiež musím povedať, že tí, ktorí sa opovážili voči vláde Roberta Fica vystúpiť, upozorniť na tento nešvár, tak ste ich veľmi rýchlo umiestnili do múzea a potom ste ich vyštvali zo samotného štátneho podniku. Mám na mysli tých, ktorí sa zachovali ako vlastenci, pána Gogolu, Mičovského a ostatných. Ale aj takýto prístup, že za pravdu je treba obetovať na oltár vlasti, je blízky sociálnej demokracii. Ale taktiež by som poukázal na nevýhodné zámenné zmluvy na lesných pozemkoch, aj na také, kde sa veľmi vrelo zabudlo, že tam je 22 mil. korún preinvestovaných. Tie sa zabudli len preto, lebo pozemok susedí s golfovým ihriskom a pre niekoho bolo veľmi lukratívne. Ale taktiež podpisovanie zmlúv zo strany Štátnych lesov aj s 50-percentnou finančnou sankciou pri jeho neplnení alebo meškaní, alebo pri odstúpení. Tieto údaje som považoval za potrebné a považujem za potrebné to povedať preto, lebo takmer predurčujú štátny podnik Lesy Slovenskej republiky na likvidáciu. Pretože mám obavu, pokiaľ sa nepodarí všetky tie zmluvy zrušiť, tak by sme mali pristúpiť k drancovaniu slovenských lesov, keby sme mali plniť všetky tie zmluvy, ktoré predchádzajúca vláda a jeho ľudia, nominanti tam zanechali. Nesiete za to plnú zodpovednosť a je to potrebné tu a v tejto chvíli aj povedať. Ale taktiež aj možnosť doriešenia problematiky vjazdu cyklistov na lesné cesty. To znamená, že v štátnych lesoch vláda si zaumienila zvýšiť efektivitu správy štátnej lesnej pôdy a zavedenie verejného obstarávania do predaja dreva formou aukcií a elektronického predaja za účelom dosiahnutia maximálnych cien a odstránenia korupcie a klientelizmu z tohto celého procesu, ktorý ste tak vehementne vniesli aj s poradcom generálneho riaditeľa štátnych lesov. Mohol by som ďalej menovať prístup a výsledky, ktoré ste dosiahli. Radšej sa teraz zameriam na programové vyhlásenie vlády v kapitole pôdohospodárstvo. Vláda má záujem riešiť vidiek a jeho časti ako celok, a to na základe vzájomného pôsobenia viacerých faktorov tak, aby účinne využili prírodné danosti a možnosti, ako aj produkčnú schopnosť vidieka. Preto vláda sa zameria v prvom rade na výrobu potravín, bioenergií, ale aj agroturistiky a mimo produkčných funkcií. Bude preto podporovať maximálnu mieru finalizácie, pričom dôraz budeme klásť na regionálne špecifické produkty, zvýšime objektivitu pri kontrole potravinového reťazca a odstránime deformáciu, kde kontrolór, ten istý kontrolór, toho istého obchodníka kontroluje 20 rokov alebo počas jeho pracovného pôsobenia v tej pozícii. Budeme podporovať rastlinnú výrobu aj živočíšnu výrobu, ale v plnej miere využijeme možnosti včelárstva, zeleninárstva, rybárstva a ostatných odvetví tak, aby ten sektor mohol fungovať ako celok a nevytváral priestor pre jednotlivcov. Vrátime funkčnosť Pôdohospodárskej platobnej agentúre a objektivitu jeho rozhodovaniu. Zrovnoprávnime všetky formy podnikania, ktoré pre vládu Roberta Fica nebola typická. Systematicky zmeníme spôsob hospodárenia na pôde tak, aby sme maximálne zvýšili schopnosť udržať vodu v pôde a v lese, za účelom eliminácie prívalových záplav. Reštitúcie zmeníme tiež systematicky tak, aby náhradná pôda bola poskytnutá v katastri, kde pôvodný nárok vznikol a v ostatnej časti finančné vysporiadanie. A to chceme urobiť preto, lebo sme mali takúto snahu aj v predchádzajúcom volebnom období. Len sme boli odmietnutí preto, lebo prípad Veľký Slavkov bol natoľko úspešný, že pre istotu sa zopakoval ešte dvakrát. My ho nechceme opakovať ani raz, preto chceme navrhnúť takéto riešenie. Taktiež posilníme vlastnícke práva k pôde. Bez súhlasu vlastníka nie je možné vstupovať na pozemok. Nie je možné stavať, nie je možné odovzdávať veci a ten proces vyvlastnenia je treba riadne dokončiť. Zefektívnime taktiež vlastnícku evidenciu k pôde na správe katastra. Odstránime zbytočné duplicity a obmedzenia výroby a podnikania z celého sektoru. Dovoľte, aby som pár slov aj k ochrane životného prostredia. Vláda si uvedomuje dôležitosť a opodstatnenosť potreby ochrany prírody ako takej, preto za prioritné považuje opätovné vytvorenie ministerstva životného prostredia v rozsahu, v akom bola pred jeho zrušením vládou Roberta Fica. Vláda chce a bude racionálne a obozretne pristupovať k prírode, a nie tak ako sme tomu boli svedkami za vlády Roberta Fica, kde najfrekventovanejším ministerstvom bolo životné prostredie, ministrami, ani neviem ich spočítať, koľkí boli. Ale nie preto, lebo chránili záujem občanov, ale preto, lebo chránili záujem tých, ktorí sa chceli obohatiť na danostiach ministerstva životného prostredia. Či už by som spomenul ako kauzu emisie, či Pezinskú skládku, či zonáciu Tatier, ťažbu uránu a snahu uviesť a vynechať aj samotných vlastníkov. Alebo možno, že menej frekventovaný, ale o to horúcejší problém, povolávanie vrtúľ do krajiny. Keď urobíme veternú elektráreň na Orave, kto nám príde tam pracovať, možno že tam budeme mať 10 alebo 20 nových pracovných príležitostí, ale 2, 3-tisíc ich zlikvidujeme, lebo nikto tam nepríde a žiadny turizmus tam nebude. Aj toto je pozostatok, s ktorými sa táto vláda musí vysporiadať. Všetky kauzy majú niečo spoločné, ktoré som uviedol, a to, že nesledovali spoločenský záujem, ale záujem úzkych lobistických skupín, ktorým vláda Roberta Fica bola tak zaviazaná. Preto naším cieľom je vytvorenie ministerstva životného prostredia, ale tak, aby skutočne chránil životné prostredie pre každého a nevytváral podnikateľský priestor pre niekoho a pre niečí záujem. Budeme ochraňovať zdroje pitných vôd ako najväčšie prírodné bohatstvo, ako najcennejšiu strategickú surovinu, ktorú v tejto krajine máme. Preto nepostavíme nový ropovod cez Žitný ostrov Bratislava - Schwechat. Pán kolega Záhumenský, vyjadrili ste sa tu dnes, že neviete o čom tento vládny program a tento jeho bod hovorí. Dovolím si vám osviežiť pamäť. Nebola to vláda Roberta Fica a jeho minister Jahnátek, minister hospodárstva, ktorý podpísal memorandum s jeho rakúskym kolegom o vybudovaní tohto ropovodu? Nebol to Transpetrol, kde je 100-percentným vlastníkom štát, ktorý začal a určil prístupový bod Jarovce – Kittsee na ropovod? Takže vaše slová považujem za klamstvo od rečníckeho pultu, ktoré ste uviedli dnes, týkajúce sa ropovodu. Pretože, pokiaľ by bolo pravdou vaše vyjadrenie, že Robert Fico a vtedajšia vládna koalícia myslela pravdivo, že nepostaví ropovod, tak by pristúpil k tomu, čomu ho opozícia vtedajšia vyzývala a odstúpil by od memoranda s rakúskou stranou, prinajmenšom by zmenil memorandum v duchu, že ropovod áno, ale nie cez Žitný ostrov. Ale jediný projekt, ktorý bol nakreslený, vedie cez Žitný ostrov. Prehodnotíme taktiež kompetencie v povolení ťažobnej činnosti, či sú to štrkoviská a bane, aby sme tiež chránili spodné vody. Budeme budovať kanalizáciu tam, kde je vysoká koncentrácia zdrojov pitných vôd. Prehodnotíme rozsah chránených území podľa medzinárodných záväzkov tejto krajiny, možnosti spoločnosti a ekonomickej situácie krajiny. Na základe takéhoto postupu stanovíme pravidlá obmedzenia vlastníctva a úhrady za obmedzenie, podporíme len takú zonáciu Tatier a ostatných území, ktorá umožní rozvoj aj turizmu, ale neohrozí chránené biotopy tejto krajiny. Pre likvidáciu starých environmentálnych záťaží využijeme 10 % ročných príjmov envirofondu. To sú systematické opatrenia, ktoré chceme uplatňovať a ktoré chce vláda riešiť. Zavedieme transparentný systém predaja emisných kvót. Dámy a páni, som presvedčený, že programové vyhlásenie vlády nielen v časti pôdohospodárstva a rozvoja vidieka a životného prostredia, ale aj v ostatnej časti reaguje na všetky aktuálne potreby a výzvy tejto krajiny a na riešenie problémov, ktoré občania potrebujú. Nechceme ísť len propagandou, ktorá slúži na zavedenie klamu, očného klamu. Ešte mi dovoľte, pár takých uviesť. Pretože aj v súčasnosti je hitom zamestnávanie, vláda prišla s riešením, že v kríze vytvorí nové pracovné príležitosti v poľnohospodárstve, bola to vláda Roberta Fica. Šesť a pol tisíc eur na novovytvorené pracovné miesta. Systém bol tak dobre nastavený, že nikto sa ani neopovážil podať žiadosť o takúto podporu. A takýmito očnými klamami táto vláda nechce a nepôjde. Ďakujem pekne za pozornosť. (Potlesk.)